
Az EU által Oroszországgal szemben bevezetett diplomáciai szankciók értelmezése és hatékonysága

Oroszország Ukrajna elleni agressziójának és az azt megelőző intézkedések nyomán az Európai Unió egy sor szankciós csomagot fogadott el Oroszországgal szemben. A szankciók hatékonyságát a szakirodalom vitatja, az viszont tagadhatatlan, hogy a szankciós intézkedések az idők során egyfajta fejlődésen mentek keresztül és hatásuk vizsgálata központi témáját képezi a kutatásoknak. A szankció az államok közötti nyomásgyakorlás gyakori formája, mely elsősorban a gazdasági viszonyokat célozza és ennek megfelelően gazdasági hatásukat vizsgáló tanulmányok uralják a szankciókról szóló szakirodalmat. Ezzel szemben a szankciók diplomáciai hatásai már kevesebb figyelmet kaptak, annak ellenére, hogy az efféle korlátozások is komoly következményekkel járhatnak. A dolgozatban az Európai Unió által meghozott Oroszországgal szembeni szankciók diplomáciai hatásai kerülnek fókuszba. Először azt vizsgálom, hogy a szankciós csomagok mekkora arányban tartalmaznak a diplomáciai teret érintő korlátozásokat, majd ebből kiindulva vizsgálom hatásukat. Végül ‒ tekintettel a diplomáciai szankciókra ‒ arra próbálok választ adni, hogy a kialakult helyzet hová vezethet a továbbiakban.



